Πλάτων Μαρλαφέκας

O Πλάτωνας Μαρλαφέκας είναι Αντιπρόεδρος της εταιρείας αναψυκτικών και χυμών «Λουξ Μαρλαφέκας ΑΒΕΕ» και Πρόεδρος Επιμελητηρίου Αχαΐας από το 2012. 

Γεννήθηκε στην Πάτρα το 1972. Σπούδασε Προγραμματιστής – Αναλυτής Η/Υ  και Marketing. Από μικρός ασχολήθηκε με την οικογενειακή επιχείρηση αναψυκτικών Λουξ. Παράλληλα με τις σπουδές του, το 1989 ανέλαβε μαζί με τα αδέλφια του, Ιωάννη και Κωνσταντίνο, τα ηνία της επιχείρησης «Παν. Μαρλαφέκας & Υιοί ΟΕ». Σήμερα, είναι Πρόεδρος του Επιμελητηρίου Αχαΐας και διατελεί Α’ Αντιπρόεδρος του Περιφερειακού Επιμελητηριακού Συμβουλίου Δυτικής Ελλάδας. Επίσης, εκπροσωπεί το Επιμελητήριο Αχαΐας και στο Ευρωπαϊκό Κοινοβούλιο στο πλαίσιο του Ευρωπαϊκού Κοινοβουλίου Επιχειρηματιών των Ευρωεπιμελητηρίων από το 2016.

Aκόμη, από το 2015 διατελεί Πρόεδρος της «Διαχειριστικής Ευρωπαϊκών Προγραμμάτων Δυτικής Ελλάδος - Πελοποννήσου - Ηπείρου και Ιονίων Νήσων», και είναι ένας από τους επτά εταίρους-ενδιάμεσους φορείς του ΕΦΕΠΑΕ. Επιπλέον, ο Πλάτωνας Μαρλαφέκας αποτέλεσε Μέλος του Αυτοκινητιστικού Ομίλου Πάτρας (ΑΟΠ) για τη 2ετία 2004-2005, μέλος ΔΣ του Αυτοκινητοδρομίου Πάτρας ΑΕ από το 2009 μέχρι και σήμερα, του Επιστημονικού Πάρκου Πατρών από το 2013- 2015 ενώ ήταν και Πρόεδρος της οργανωτικής επιτροπής του P.I.C.K. από το 2009. Τέλος, είναι ιδρυτικό μέλος και μέλος του Δ.Σ της πρωτοβουλίας «ΕΛΛΑ-ΔΙΚΑ ΜΑΣ» (Νοέμβριος 2016). 

Επιπλέον, έγινε μέλος του Δ.Σ. της δεξαμενής σκέψης ΡΕΥΜΑ το 2017, όπου εξελέγη εκ νέου και το 2018, ενώ έχει διατελέσει Αντιπρόεδρος του Δ.Σ. των Παράκτιων Μεσογειακών Αγώνων. Από τον Ιούλιο του 2020 αποτελεί Μέλος της «Οργανωτικής Επιτροπής Διοργανώσεων Μηχανοκίνητου Αθλητισμού», με διετή θητεία. Παράλληλα, τον Φεβρουάριο του 2021 ανέλαβε την προεδρία του Περιφερειακού Επιμελητηριακού Συμβουλίου Δυτικής Ελλάδας και λίγο αργότερα εκλέχθηκε Πρόεδρος του ΕΦΕΠΑΕ. 

Ο ίδιος με τα αδέλφια του Ιωάννη και Κωνσταντίνο, και η εταιρεία, έχουν λάβει πολλαπλές διακρίσεις στην Ελλάδα και το εξωτερικό. Ενδεικτικά αναφέρεται ότι τα τρία αδέλφια  τιμήθηκαν με το βραβείο «Κούρος», ενώ το 2016 η Λουξ διακρίθηκε ως «Public National Champion». Επιπλέον, η οικογένεια απέσπασε μια ακόμη διάκριση στην κατηγορία «Επιχειρηματική Αριστεία» των βραβείων Made in Greece και το βραβείο «Επώνυμο Ελληνικό Προϊόν». Ακόμα, το 2017 η Λουξ αναδείχθηκε σε Superbrand στα βραβεία Corporate Superbrand Greece, απέσπασε διάκριση «Περιφερειακής Αριστείας» στην διοργάνωση των βραβείων «Ελληνική Αξία» 2019 από τον Σύνδεσμο Βιομηχανιών Ελλάδος (ΣBE) και τιμήθηκε ως «Επιχείρηση και Παράδοση» στα ΒΡΑΒΕΙΑ ΕΒΕΑ 2020. Το 2021 απέσπασε το βραβείο “Export Leaders Awards” ενώ διακρίθηκε ως «Πρωταγωνιστής της Ελληνικής Οικονομίας» για τις οικονομικές επιδόσεις της κατά τη δεκαετία 2010-2020. 

Στον ελεύθερο χρόνο του ο Πλάτωνας Μαρλαφέκας ασχολείται με το μηχανοκίνητο αθλητισμό (Formula, Kart), καθώς και με σκι βουνού, ιστιοπλοΐα και τένις. Συμμετείχε σε αγώνες Formula Gloria στην Ελλάδα και την Ευρώπη. Το 2000 κατέκτησε το Πρωτάθλημα Kart Ελλάδος στην κατηγορία Ε125.

Παραπομπές 

Οδηγοί καρτ
Έλληνες οδηγοί αγωνιστικών αυτοκινήτων